b'\n_START_ARTICLE_\nSteven Weinberg\n_START_PARAGRAPH_\nSteven Weinberg (s\xc3\xbcndinud 3. mail 1933) on Ameerika \xc3\x9chendriikide f\xc3\xbc\xc3\xbcsik._NEWLINE_Tema peamised uurimisvaldkonnad on osakestef\xc3\xbc\xc3\xbcsika, fundamentaalsete vastastikm\xc3\xb5jude \xc3\xbchendteooria, kosmoloogia, astrof\xc3\xbc\xc3\xbcsika, supers\xc3\xbcmmeetria, supergravitatsioon.\n_START_SECTION_\nElulugu\n_START_PARAGRAPH_\nSteven Weinberg s\xc3\xbcndis New Yorgis. Ta l\xc3\xb5petas 1950. aastal Bronxi kooli Bronx High School of Science. Ta \xc3\xb5ppis Bronxis koos Sheldon Glashow\'ga, kellega ta hiljem Nobeli auhinda jagas._NEWLINE_Aastal 1954 kaitses ta Cornelli \xc3\xbclikoolis bakalaureusekraadi. P\xc3\xa4rast seda suundus ta Kopenhaagenisse Niels Bohri instituuti, aasta hiljem p\xc3\xb6\xc3\xb6rdus aga tagasi Ameerikasse ja kaitses 1957. aastal Princetoni \xc3\xbclikoolis Sam Treimani k\xc3\xa4e all doktorikraadi.\n_START_SECTION_\nKarj\xc3\xa4\xc3\xa4r\n_START_PARAGRAPH_\nP\xc3\xa4rast doktorikraadi saamist t\xc3\xb6\xc3\xb6tas ta algul Columbia \xc3\xbclikoolis ja 1959. aastast California \xc3\x9clikoolis Berkeleys. Aastatel 1960\xe2\x80\x931966 oli ta California \xc3\x9clikoolis Berkeleys professor. Samal ajal t\xc3\xb6\xc3\xb6tas ta v\xc3\xa4lja ka oma l\xc3\xa4henemise kvantv\xc3\xa4ljateooriale. Ta kirjeldab seda oma raamatu "The Quantum Theory of Fields" esimestes peat\xc3\xbckkides. Ta alustas ka \xc3\xb5piku "Gravitation and Cosmology" kirjutamist. Tema peamised uurimisteemad on puudutanud muu hulgas kvantv\xc3\xa4ljateooriat, s\xc3\xbcmmeetria rikkumist, piionite hajumist, infrapunafootoneid ja kvantgravitatsiooni. _NEWLINE_Aastal 1966 lahkus Weinberg Berkeleyst ja hakkas Harvardi \xc3\xbclikoolis loenguid pidama. Aastal 1967 oli ta k\xc3\xbclalisprofessor Massachusettsi Tehnoloogiainstituudis. Samal aastal l\xc3\xb5i ta mudeli elektromagnetilise ja n\xc3\xb5rga vastasm\xc3\xb5ju \xc3\xbchendamiseks, seletades n\xc3\xb5rka vastasm\xc3\xb5ju kandvate osakeste masside olemasolu spontaanse s\xc3\xbcmmeetria rikkumisega. Sellega on seotud ka Higgsi bosoni olemasolu ennustamine. Nii Weinbergi elektron\xc3\xb5rga vastasm\xc3\xb5ju teooria kui ka sellega p\xc3\xb5him\xc3\xb5tteliselt sarnane Glashow\' 1961. aastal loodud teooria seletab leptonitevahelist nn neutraalse voolu vastasm\xc3\xb5ju, mida vahendab Z-boson. Aastal 1973 sai neutraalse voolu vastasm\xc3\xb5ju olemasolu ka katselise kinnituse. Weinbergi teooriat esitav t\xc3\xb6\xc3\xb6 oli 2009. aasta seisuga \xc3\xbcks k\xc3\xb5igi aegade tsiteeritumaid k\xc3\xb5rge energia f\xc3\xbc\xc3\xbcsika alaseid t\xc3\xb6id._NEWLINE_P\xc3\xa4rast seda j\xc3\xa4tkas ta t\xc3\xb6\xc3\xb6d mitmes osakestef\xc3\xbc\xc3\xbcsika valdkonnas, kvantv\xc3\xa4ljateooria, gravitatsiooni, supers\xc3\xbcmmeetria, superstringide ja kosmoloogia ning Technicolori teooria kallal. Umbes samal ajal valmis ka paljude f\xc3\xbc\xc3\xbcsikute koost\xc3\xb6\xc3\xb6s Standardmudel. 1970. aastate keskel pakkus Weinberg v\xc3\xa4lja muudatuse Standardmudelis, mis v\xc3\xb5imaldaks Higgsi bosoni mudelist v\xc3\xa4lja j\xc3\xa4tta. Tal tuli idee, et v\xc3\xb5ib eksisteerida veel \xc3\xbcht t\xc3\xbc\xc3\xbcpi tugev vastasm\xc3\xb5ju, mis seletaks elektron\xc3\xb5rga s\xc3\xbcmmeetria rikkumist.  Samasuguse teooria t\xc3\xb6\xc3\xb6tas Weinbergist s\xc3\xb5ltumatult v\xc3\xa4lja ka Leonard Susskind, kes ristis selle Technicoloriks. See teooria pakuks lahenduse ka hierarhiaprobleemile. Paljud teised on seda teooriat hiljem edasi arendanud. Technicolor on 21. sajandil uuesti rohkem esile kerkinud, sest sellele oleks v\xc3\xb5imalik suures hadronite p\xc3\xb5rgutis kinnitust saada. Weinbergi pakutud vastasm\xc3\xb5juga on seotud palju l\xc3\xbchikese elueaga liitosakesi, mille energia on p\xc3\xb5rgutis k\xc3\xa4ttesaadav. Teooria edasiarendused on \xc3\xbchitatavad ka teatud t\xc3\xbc\xc3\xbcpi Higgsi bosoniga._NEWLINE_Aastal 1973 sai Weinberg Harvardi \xc3\xbclikoolis Higginsi professoriks f\xc3\xbc\xc3\xbcsika alal. Aastal 1979 pakkus ta v\xc3\xa4lja idee, et ka mitterenormeeritavad kvantv\xc3\xa4ljateooriad on kasutatavad efektiivsete v\xc3\xa4ljateooriatena ja l\xc3\xbckkas seega \xc3\xbcmber senise seisukoha, et kasutusk\xc3\xb5lblik kvantv\xc3\xa4ljateooria peab olema renormeeritav. See l\xc3\xa4henemine v\xc3\xb5imaldas hakata arendama efektiivset kvantgravitatsiooni teooriat, madala energia kvantkromod\xc3\xbcnaamikat, raskete kvarkide efektiivset v\xc3\xa4ljateooriat jms._NEWLINE_Aastal 1979 sai Weinberg Nobeli f\xc3\xbc\xc3\xbcsikaauhinna koos Sheldon Glashow\' ja Abdus Salamiga, kes olid temast s\xc3\xb5ltumatult v\xc3\xa4lja t\xc3\xb6\xc3\xb6tanud oma elektron\xc3\xb5rga \xc3\xbchendm\xc3\xb5ju teooriad. Auhind anti "panuse eest teooriasse, mis \xc3\xbchendab n\xc3\xb5rga ja elektromagnetilise elementaarosakeste vastasm\xc3\xb5ju, sealhulgas n\xc3\xb5rga voolu ennustamise eest"._NEWLINE_Alates 1982. aastast t\xc3\xb6\xc3\xb6tab Steven Weinberg Texase \xc3\xbclikoolis Austinis Jack S. Josey\xe2\x80\x93Welch Foundationi professorina.\n_START_SECTION_\nS\xc3\xb5nav\xc3\xb5tud\n_START_PARAGRAPH_\nSteven Weinberg on paljude avalike loengute, esinemiste, s\xc3\xb5nav\xc3\xb5ttude ja kirjutistega populariseerinud teadust ja seisnud talle oluliste ettev\xc3\xb5tmiste eest. Muu hulgas kaitses ta kongressi ees \xc3\xbclijuhtiva superp\xc3\xb5rguti projekti j\xc3\xa4tkamist._NEWLINE_Ta oli \xc3\xbcks osaline nn teaduss\xc3\xb5dades realistide poolel koos Paul R. Grossi, Norman Levitti, Alan Sokali, Lewis Wolperti ja Richard Dawkinsiga, kaitstes teaduslikke meetodeid ja v\xc3\xb5ideldes konstruktsionismi vastu, mille eestk\xc3\xb5nelejad on teiste seas olnud Stanley Aronowitz, S. Barry Barnes, David Bloor, David Edge, Harry Collins, Steve Fuller ja Bruno Latour._NEWLINE_Steven Weinberg on ateist. Ta on osalenud teiste seas koos Richard Dawkinsiga religiooniteemalistes aruteludes._NEWLINE_Weinbergi tuntakse ka Iisraeli toetajana. Ta kirjutas essee "Zionism and Its Cultural Adversaries", milles selgitas oma seisukohti.\n_START_SECTION_\nIsiklikku\n_START_PARAGRAPH_\nSteven Weinberg on abielus \xc3\xb5igusteadlase Louise Weinbergiga. Neil on t\xc3\xbctar Elizabeth.'